CELEX: 32021R1904
Language: sk
Date: 2021-10-29 00:00:00
Title: Vykonávacie nariadenie Komisie (EÚ) 2021/1904 z 29. októbra 2021, ktorým sa prijíma dizajn spoločného loga pre maloobchodný predaj veterinárnych liekov na diaľku (Text s významom pre EHP)

3.11.2021   
               
               
                  SK
               
               
                  Úradný vestník Európskej únie
               
               
                  L 387/133
               
            
         VYKONÁVACIE NARIADENIE KOMISIE (EÚ) 2021/1904
         z 29. októbra 2021,
         ktorým sa prijíma dizajn spoločného loga pre maloobchodný predaj veterinárnych liekov na diaľku
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/6 z 11. decembra 2018 o veterinárnych liekoch a o zrušení smernice 2001/82/ES (1), a najmä na jeho článok 104 ods. 7,
         keďže:
         
                     (1)
                  
                  
                     Osoby s povolením dodávať veterinárne lieky v súlade s článkom 103 nariadenia (EÚ) 2019/6 môžu za určitých podmienok ponúkať takéto lieky na predaj na diaľku. Účelom prijatia spoločného loga, ktoré obsahuje hypertextový odkaz na zoznam maloobchodných predajcov s povolením ponúkať veterinárne lieky na predaj na diaľku vypracovaný príslušným orgánom členského štátu, je pomôcť verejnosti zistiť, či webové sídlo, ktoré takéto lieky ponúka na predaj na diaľku, je oprávnené tak konať.
                  
               
                     (2)
                  
                  
                     Dizajn spoločného loga na dodávanie veterinárnych liekov na diaľku má obsahovať grafický vzor a hypertextový odkaz na zoznam maloobchodných predajcov, ktorí majú povolenie ponúkať veterinárne lieky na predaj na diaľku na webovom sídle príslušného orgánu relevantného členského štátu.
                  
               
                     (3)
                  
                  
                     V súlade s väčšinovými stanoviskami členských štátov vyjadrenými na zasadnutí Stáleho výboru pre veterinárne lieky 2. decembra 2019 a cielenou konzultáciou so zainteresovanými stranami elektronickou poštou z 26. novembra 2019 by spoločné logo malo byť založené na rovnocennom logu pre lieky na humánne použitie (2). Toto logo sa v praxi osvedčilo, pretože verejnosti umožňuje overiť si, či je maloobchodný predajca oprávnený predávať lieky online. Aby sa grafický dizajn odlíšil od existujúceho loga liekov na humánne použitie, mala by sa použiť iná farba a mali by sa pridať písmená „vet“, ktoré znamenajú veterinárne použitie.
                  
               
                     (4)
                  
                  
                     Toto nariadenie by sa malo uplatňovať od 28. januára 2022 v súlade s článkom 153 ods. 1 nariadenia (EÚ) 2019/6.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre veterinárne lieky,
                  
               PRIJALA TOTO NARIADENIE:
         
            Článok 1
            Dizajn spoločného loga uvedený v článku 104 ods. 6 nariadenia (EÚ) 2019/6 sa riadi vzorom uvedeným v prílohe.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 28. januára 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. októbra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 4, 7.1.2019, s. 43.
         
            (2)  Vykonávacie nariadenie Komisie (EÚ) č. 699/2014 z 24. júna 2014 o dizajne spoločného loga na identifikáciu osôb ponúkajúcich verejnosti predaj liekov na diaľku, ako aj o technických, elektronických a kryptografických požiadavkách umožňujúcich overenie jeho pravosti (Ú. v. EÚ L 184, 25.6.2014, s. 5).
      
      
         
            PRÍLOHA
            
                        1.
                     
                     
                        Vzor spoločného loga uvedený v článku 1 je takýto:
                        
                  
                        2.
                     
                     
                        Referenčné farby:
                        PANTONE 647 CMYK 88/50/12/0 RGB 63/107/162, PANTONE 2925 CMYK 78/28/0/0 RGB 78/138/224, PANTONE 2905 CMYK 45/10/0/0 RGB 159/195/239, PANTONE 421 CMYK 13/11/8/26 RGB 204/204/204.
                     
                  
                        3.
                     
                     
                        Do bieleho obdĺžnika v strede (na ľavej strane) spoločného loga sa vloží štátna vlajka členského štátu, v ktorom je usadený maloobchodný predajca dodávajúci veterinárne lieky verejnosti na diaľku prostredníctvom služieb informačnej spoločnosti.
                     
                  
                        4.
                     
                     
                        Jazyk textu v spoločnom logu stanoví členský štát, v ktorom je usadený maloobchodný predajca dodávajúci veterinárne lieky verejnosti na diaľku prostredníctvom služieb informačnej spoločnosti.
                     
                  
                        5.
                     
                     
                        Spoločné logo musí mať minimálnu šírku 90 pixelov.
                     
                  
                        6.
                     
                     
                        Spoločné logo musí byť statické.
                     
                  
                        7.
                     
                     
                        Ak sa logo použije na farebnom pozadí, na ktorom je ťažko rozpoznateľné, možno na zlepšenie kontrastu voči farbám pozadia ohraničiť logo vonkajšou líniou.
                        
                  
                        8.
                     
                     
                        Hypertextový odkaz podľa článku 104 ods. 5 písm. c) nariadenia (EÚ) 2019/6 medzi webovým sídlom maloobchodného predajcu, ktorý má povolenie dodávať lieky na diaľku prostredníctvom služieb informačnej spoločnosti, a webovým sídlom, na ktorom sa nachádza národný zoznam uvedený v článku 104 ods. 8 písm. c) daného nariadenia, je nemenný a funguje obojsmerne.